Document ID: /roh_data/filtered/fineweb-2-filterrobots_roh.jsonl.gz/38040

Meglras pistas e menus pli favuraivels
Grazia a las bunas relaziuns da l’entschatta schaner, han las pistas pudì vegnir preparadas meglier ed era fatgas pli ladas. Tenor Beat Zenklusen, il directur da las pendicularas Breil Vuorz Andiast, haja era il sbassament dals pretschs en ils restaurants gidà da carmalar cunzunt dapli famiglias sin pista.
Sch'il mars na dat betg dal tuttafatg en l’aua, quinta Beat Zenklusen cun ina pli gronda svieuta cumpareglià cun l'onn passà.
Tuttina in deficit
Il resultat final 2014/15 vegnia ad esser meglier che la sperdita da bunamain 750’000.- en l'onn 2013/14. Dentant, era cun dapli svieuta, na vegnan las pendicularas betg a far in gudogn. L'onn passà hajan els stuì midar l’entira electronica d’ina sutgera, quai che haja chaschunà gronds custs. Quests custs vegnian repartids sin 3 onns.
Ressort da vacanzas Pradas - speranza per il futur
Gronda speranza metta Beat Zenklusen en il nov ressort da vacanzas Pradas che vegn avert entschatta december 2015. Entras ils giasts dal ressort quintan las pendicularas Breil Vuorz Andiast cun ina svieuta supplementara da radund 1 milliun francs il proxim enviern. Il directur è persvas, che uschia vegnan las pendicularas a far in gudogn a partir da l’enviern 2015.